Üle tuhande ehitusmälestise ja paras kogus Firenzet  Fürthi elanike ajalooteadlikkus ja uhkus oma kauni linna üle on peaaegu käega katsutav. Mitte asjatult, nagu tõestab Fürthi ajalooline ja õdus vanalinn. Gauklerbrunneni purskkaevude ümber asub mitu erinevat, suurepäraselt säilinud ansamblit 17. ja 18. sajandist; ükski maja ei sarnane teisega ning katusekujud, kõrgused, stiilid ja fassaadivormid vahelduvad kirjus jadas. Gustavstrasse ümbrus on tihedalt pikitud kõrtsidega  ning suvel näeb kogu kvartal välja nagu üks suur õlleaed. Juba ainuüksi kesklinnas on 1169 ehitusmälestist - säärast tihedust ei leidu kusagil mujal Saksamaal. Eriti väljapaistev on raekoda, mis meenutab oma stiili ja linna tunnusmärgi, 55-meetrise neljakandilise torniga suuresti Palazzo Vecchiot Firenzes - seegi näitab, et fürthlased ei kannata just liigse tagasihoidlikkuse all. Siit edasi kujundavad kesklinna nägu 19. ja varasel 20. sajandil tihedalt täis ehitatud tänavad, näiteks Hornschuchpromenade oma  kenade juugendstiilis elumajadega.